11
Beca etiiquiana Eyacuiñajjija epeejji nei poa
1 Ecuea epeejji cuana, esejaya eba nei nei jama baꞌa: Jesosaja epeejji poanijo eꞌe jojo nei Eyacuiñajjiya ojaya esohui jayojja jama eseya acajeꞌyo. Jamajjeya eseya jama poani baꞌa: —Eꞌe jojo nei Jesosa quea huiso esohui huohui canaje; jjeya beca cuana esejaya quea quehua. Jamatii quijje eseyaya bajeꞌyo.
2-3 Jamajjeya Jesosaja epeejji poanijo eseyaya baña Eyacuiñajjiya ojjaña tii pana ca poa. Eꞌe, oya jama poa baꞌa: —Meshi cuana, ¡jjapanaquicue! —jamaya acajje meshi jjapanaquia poa. Eꞌe, yahuajo nei ojjaña chamaꞌ nei nei poa. Jamatii Eyacuiñajjiya ojjaña pana caꞌya poa.
Eꞌe, etiiquiana peaꞌai Eyacuiñajji nijje jjapeequianijo, ojaya esohui jayojja jama acanijo peaꞌai, Eyacuiñajji ona nijje jama poa baꞌa: —Miquianaya ecuea epeejji poanijo eyaya miya baña quea pame nee poani —aca poa.
Etiiquiana Abeni bajjani Eyacuiñajjija epeejji nei poa
4 Abeni Eyacuiñajjija epeejji poanajejo ojaya esohui jayojja jama aca poa quea pame nee. Jamajjeya ijjiacajji ehuoneꞌ dahuajea cajo Eyacuiñajji bihuiajji, Eyacuiñajji onijje miminaje jama baꞌa: —Abeni, miya quea jaꞌa nee anaje. Jamaya ecuea quea boti nee. Jamajjeya eyaya miya baña mimishiꞌama —Eyacuiñajji poa.
Abenija oꞌiya Cainiya Eyacuiñajjija esohui jayojja jama pojjeama aca poa. Quea pame pojjeama aquiana quia ca poa Eyacuiñajji bihuiajji. Jamajjeya Cainija quiaꞌyo Eyacuiñajjija botiꞌama poa. Jamajoya Caini jjashahuabaquinaje jama baꞌa: —Eyacuiñajjija Abeni quea jea nee poani. Ojaya eya botiꞌama. Jamajjeya eyaya Abeni cuijeajeꞌyo —aca poa Cainiya. Jamatii ecuanaja eba Abeniya Eyacuiñajjija esohui jayojja jama aca poajo ojaya epeejji nei poa. Abeniya quea pame aca poajo eseya jjashahuabaqui majje Eyacuiñajji nijje jjapeequije quea pame nee.
Etiiquiana Enoca bajjani Eyacuiñajjija epeejji nei poa
5 Enoca Eyacuiñajjija epeejji nei nei poa peaꞌai. Jamajjeya oya manoꞌyo jjima. Eyacuiñajjiya oya jjequisohua caꞌya poa eyahuasijje eshe tii. Onijje nequi dejja cuaa oya saꞌajja caꞌya poa. Chamaꞌ ba caꞌya cuaa poa. Eyacuiñajjija esohui yahuajo nei nei tehue ca poa Enocajo jama baꞌa: “Eyacuiñajjija esohui jayojja jama aca poajo Eyacuiñajji quea bihui nee poa Enocajo” jamaya tehue ca poa.
6 Eꞌe, Eyacuiñajji nijje jjapeequi ajjajo, ojaya esohui jayojja jama aꞌajjajo, Eyacuiñajji ojjaña ese nijje quea bihui nee pojjeama poaje. Ojjaña joya Eyacuiñajji nijje jjapeequi sa poani cahuohui cahua jama baꞌa: —Ecuea eba Eyacuiñajji enequi tii tii, eshe. Ojjaña joya oya sa poani ohuaya eꞌe jojo nei quea pame nee acani —cahuohui cahua.
Etiiquiana Noe bajjani Eyacuiñajjija epeejji nei poa
7 Noe Eyacuiñajjija epeejji nei peaꞌai poa. Jamajjeya Eyacuiñajjiya oya huohui ca poa jama baꞌa: —Ojjaña meshijo baꞌe cuana huiꞌijeajeꞌyo ena jjayehuequiajo. Ohuajea caje ojjaña tii —Eyacuiñajjiya aca poa.
Noeja ba jjima poa ena quea quemo nee poaje. Jamatii ohuaya Eyacuiñajjija esohui shajjaꞌajja ca poa. Bishe, nacha quea quemo nee nee iya ca poa ojaya, oja bacua cuanaja edobiquijji, huiꞌiꞌyo jjima epojji. Jamajjeya Eyacuiñajji onijje mimia poa jama baꞌa: —Noe, miya ecuea epeejji poani. Ecuea esohui jayojja jama aña. Jamajjeya eyaya miya baña mimishiꞌama —aca poa.
Noeya Eyacuiñajji shajjaꞌajja ca poajo, eseyaya baña pea cuana aje oe shajjamaꞌ nei nei poa.
Etiiquiana Amajama bajjani Eyacuiñajjija epeejji nei poa
8 Amajama Eyacuiñajjija epeejji nei poa. Jamajjeya Amajamaa shajjaꞌajja ca poa Eyacuiñajji onijje mimiajo. Jama poa baꞌa: —Amajama, ¡miquea meshijo nequi cuayaquiꞌyocue! ¡Poquicue pea meshi yasijje, ma miquea ba jjima huasijje! Eyaya ma meshiya miya quiaje. Miquea ebaꞌejji poajeꞌyo, miquea osecua cuanaja peaꞌai poajeꞌyo —Eyacuiñajjiya aca poa.
Jamajjeya Amajamaa Eyacuiñajji shajjaꞌajja ca poa. Poquia poa jamatii oja ba jjima meshi yasijje. 9 Jamajjeya Eyacuiñajjija esohui jayojja jama poanijo oya baꞌequiꞌya poa pea meshi yasijje, ma Eyacuiñajjiya o huohui ca poa huasijje. Ma meshijo baꞌe dejja pea poa. Jamajjeya Amajamaja equi iya jjima poa; daqui equijo baꞌya poa. Jamaya peaꞌai poa oja bacua Isaaca, ojaya osecua Jacobo peaꞌai.
—Jiquio meshi eyaya miya quiaje miquea ebaꞌejji —jamaya Eyacuiñajjiya huohui ca poa Amajama, oja bacua Isaaca, ojaya osecua Jacobo peaꞌai.
10 Eꞌe, Amajama jjashahuabaquinaje pea cuiñajjijo, cuiñajji eyacuajo, ma Eyacuiñajjiya eyajo iya canijo. Amajama jama poa baꞌa: —Quijje eya Eyacuiñajjija cuiñajji eyacuajo baꞌeje.
Etiiquiana epona Sana bajjani Eyacuiñajjija epeejji poa
11 Sana Eyacuiñajjija epeejji nei poa peaꞌai. Jamajjeya Sana pona tii nojinoji majje jjamejoquia poa, jamatii eshoꞌyahua jjamejoqui jjima poa. Eyacuiñajjiya oya jjamejoqui meesahua ca poa ojaya epeejji nei poanijo. Sana jjashahuabaquia poa jama baꞌa: —Eyacuiñajjiya huohui canaje Amajama ecuanaja ebacuajo eꞌe nei. Jamajjeya ma ecua ecuanaya ohuaya huohui canaje jamaya acajeꞌyo eꞌe jojo nei —Sana poanaje.
12 Amajama Eyacuiñajji nijje jjapeequinaje peaꞌai, oja sohuijo eꞌe nei jjabahuejjaquinaje. Jamajjeya dejja tii nojinoji majje, 100 shequiajame tii majje ebacua jea ca poa. Ehuanase etii nojinoji jjamejoquia poa, jamatii yahuajo nei bacuamaꞌ nei nei poa. Jamajjeya ojaya osecua quea huiso nee nee quijje jjapapaquiꞌya poa. Majameta huisoajja poa, sico meemee ajja quea huiso nee nee. Meshijajijo ani mei sisi huisoajja poa.
Etiiquiana cuiñajji eyacuajo eyajo jjashahuabaquianinaje
13 Jiquio etiiquiana Eyacuiñajji nijje jjapee tiitiiquianinaje. Dejja tii majje manoꞌya poa Eyacuiñajjija epeejji tiiya. Eꞌe, Eyacuiñajjiya oya cuana huohui ca poa jama baꞌa: —Eyaya miya jiquio meshi quiajeꞌyo miquea epojji, miquea osecua cuanaja epojji peaꞌai.
Jamatii maya meshi ojaya pojjeama, mesena jjima poa: —Eyacuiñajjija esohui eꞌe nei, ohuaya meshi quea pame nee quijje quia cajeꞌyo ecuanaja osecua cuanaja epojji —etiiquiana jjashahuabaquianinaje. Jamajjeya oya cuana quea bei nee poꞌayequianinaje: —Ecuana jiquio meshijo anije soꞌo —poaninaje etiiquiana—. Meshijo ca jja ca oe ecuana ebaꞌe tiitiijji pojjeama. Eyajo ca ca oe ecuana baꞌe tiitiijeꞌyo Eyacuiñajjija cuiñajji eyacuajo —jamaya poaninaje Amajama, Isaaca, Jacobo cuana.
14 Eꞌe, oya jamaya poaninaje pea ebaꞌejjijo jjashahuabaquianijo. Ebaꞌejji eꞌe jojo neijo jjashahuabaquianinaje ojaya epojji tii tiijo. 15 Oya cuana jjashahuaba majaqui ajja poa meshijo, ma yahuajo oja jiñaꞌyojo. Jjashahuabaquianinaje jama baꞌa: —Ma e baꞌya poa meshi yasijje ca iña poqui sa poꞌyo ajja. ¿Ajeo epoqui oꞌoyajji, de? —poanaje oya cuana.
16 Chojja. Oya cuana pea ebaꞌejjijo jjashahuabaquianinaje, ebaꞌejji eyacua quea pame nee neejo eyajo Eyacuiñajji nijje. Jamajjeya Amajama jama poa baꞌa: —Eyacuiñajji, eya miquea epeejji.
Amajama jama poajo Eyacuiñajji etiiquiana nijje miminaje jama baꞌa: “Miquianaya ecuea epeejji nei; eya quea bei nee miquianajo” aca poa. Jamajjeya Eyacuiñajjiya oya cuana ojaya cuiñajji eyacua quea pame nee yasijje baꞌe mee cajeꞌyo, ma ohua yahuajo eyajo pana caꞌya poa huasijje.
17-18 Eꞌe, Amajama Eyacuiñajjija epeejji nei poa. Yahuajo Eyacuiñajjiya oya huohui ca poa: “Amajama, miquea ebacua cuayaje” aca poa. Majoya Amajamaa ebacua cuayajo Isaaca bajjani aca poa. Majoya Eyacuiñajjiya Amajama jama aca poa baꞌa: “Isaacaja bacua ca ca oe eyaya baña miquea osecua eꞌe nei, pea cuana ca chojja” aca poa. Jamatii quijje Eyacuiñajjiya Amajama jama aca poa baꞌa: “Amajama, ¡miquea ebacua ejja oe nei Isaaca bajjani mei biajje huana majje yacuaꞌyocue, dahuajeaꞌyocue!” Jamaya Eyacuiñajjiya Amajama huohuime aca poa aꞌa eꞌe jojo nei ohuaya shajjaꞌajja caje ebajji: “Eya eꞌe jojo nei Amajamaja quea jea neejo, ohuaya ecuea esohui shajjaꞌajja caje” poanaje.
19 Majoya Eyacuiñajjija esohui shajjaꞌajja majje Amajamaa oja bacua ejja dojo ca poa eyacuaꞌyojji nisho: —Eꞌe, eyaya Eyacuiñajjija esohui jayojja jama ajeꞌyo; ecue bacua oe nei yacuajeajeꞌyo —Amajama poanaje—. Eꞌe, eya Isaaca yacuaꞌyajo, Eyacuiñajjiya oya emanoꞌyojaa shequi mee caje oꞌoya —Amajama poanaje.
Jamajjeya Isaaca yacua jjimahuajo Eyacuiñajjiya Amajama huohui canaje jama baꞌa: “Amajama, ¡aꞌa miquea ebacua Isaaca yacuaꞌyojji!” aca poa.
Jamajjeya Amajamaa Isaaca equi yasijje dojo ca oꞌoya poa, eshe. Beshahua nei Isaaca yacua caꞌyonaje. Jamajjeya eyacuaꞌyojaa shequi oꞌoya jayojja Isaaca poa.
Etiiquiana Isaaca, Jacobo, Jose peaꞌai Eyacuiñajjija epeejji poa
20 Isaaca Eyacuiñajjija epeejji nei peaꞌai poa. Jamajjeya ojaya ebacua ejja Jacobo, Esao peaꞌai huohui ca poa jama baꞌa: —Jacobo, Esao peaꞌai, ¡shajjaꞌajjacue mo! Ma ecua eya ohua huohui ca poa jayojja jama Eyacuiñajjiya acajeꞌyo miquiana nijje. Ohuaya miquiana nijje quea pame nee acajeꞌyo. Eꞌe, jiquio meshi miquea osecua cuanaja poajeꞌyo —aca poa Isaacaa.
21 Jacobo peaꞌai Eyacuiñajjija epeejji nei poa. Jacobohua dejja tii majje oja bacua ejja Jose bajjanija bacua cuana huohui ca poa jama baꞌa: —Ecuea osecua, Eyacuiñajjiya miquianaya quea pame nee caꞌa cahua eꞌe jojo nei —Jacobohua aca poa ojaya osecua cuana, Joseja bacua ejja cuana.
Majoya Jacobohua Eyacuiñajji bihuia ca poa. Oya dejja tii nojinoji majje ojaya acui ejjaquecua caꞌaquijjijo nequisohuanaje Eyacuiñajji bihuiajji. Jama aca poa baꞌa: —Eyacuiñajji, miya oe nei quea pame nee nee. Eyaya miya bihuiaña —aca poa Jacobohua.
22 Jose peaꞌai Eyacuiñajjija epeejji nei poa. Jamajjeya tii nojinojiꞌyo majje manoꞌyo jjimahuaa Joseya oja bacua ejja huohui ca poa jama baꞌa: —Eꞌe jojo nei Eyacuiñajjiya eseya ojjaña Amajamaja pea osecua cuana nijje Ejito meshijo nequi cuayaqui meesahua cajeꞌyo pea meshi yasijje epoquiꞌyojji, eseja meshi yasijje. Jamajjeya ¡e manoꞌyajo ecuea esaꞌ cuana dojoꞌyocue ecue meshi yasijje! ¡Jjani ai yasijje huanadobiañaquiꞌyocue! —huohuime aca poa Joseya.
Etiiquiana Moisesi bajjani Eyacuiñajjija epeejji nei poa
23 Moisesija chii, ojaya enaese peaꞌai Eyacuiñajjija epeejji nei nei poa. Jamajjeya Ejito meshi meseya Panao bajjaniya ojjaña Ejito meshijo baꞌe cuana Jodio cuana jama aca poa baꞌa: —¡Jodio cuana, miquea ebacua cuaya jeahuajo cuei yasijje jeaoqueajeacue! —aca poa.
Jamatii Moisesija chiiya, oja naeya peaꞌai Panao shajjaꞌajja jjima aca poa. Meteꞌama poa. Panaoja esohui jayojja jama ajjima aca poa; Moisesi jeaoqueajea jjima aca poa. Ba majje jama aca poa baꞌa: —Jiquio ebacua quea pame nee, quea jaꞌa nee nee —aca poa ejeajjiya.
Jamajjeya equijo huanaquehua ca poa pea beca peejjima baꞌime onaa ejaja caꞌyo poajejje. 24 Panaoja bacua pionaa Moisesi ba majje tii mee ca poa. Jamatii tii majje Moisesi Eyacuiñajjija epeejji nei poa. Jodio cuana nijje baꞌeꞌyo sa poa, oja huapa pojjeama nijje. Moisesiya Ejito dejja jama aca poa baꞌa: —¡Aꞌa eya nequiaa jama ajji baꞌa: “Miya Panaoja bacuaseja bacua” aꞌa eya ajji! —Moisesiya aca poa.
25 Ejito dejjaa aje oe Jodio cuana sosemaꞌ chaco mee ca poa, cuiasejjajea ca poa quea huiso nee, Eyacuiñajjija epeejji cuana. Quea nee poa. Jamatii Moisesi Jodio cuana nijje baꞌe sa poa. Oya Ejito cuana nijje baꞌe sa po ajja neinei poa oya cuana quea mimishi poanijojo. Oya ca ca Eyacuiñajji nijje jjapeequi sa poa jamatii quea nee. 26 Jjashahuabaquia poa jama baꞌa: —Eyacuiñajjija huoojeaꞌyo ojjaña jaahuanajji quea tai nee acajeꞌyo mimishi cuaa. Eya quea nee capoahua peaꞌai o jayojjaya. Jamatii, jamaya quea pame nee. Ejito dejjaja aquiana quea nahue ecuea yani. Jamatii cajaa eyaya ajeaje —Moisesi poa. Ojaya eba poa Eyacuiñajjiya oya quea pame acajeꞌyo quijje onijje jjapeequianijo.
27 Moisesi Eyacuiñajjija epeejji nei nei poa. Panaohua ca ca Eyacuiñajjija epeejji Jodio cuana nahue sa aca poa ojaya echacojji sosemaꞌ epojji; quea tai, quea mase oya poa. Jamatii Moisesi Panaojo meteꞌama poa: —Eyaya ca iña Eyacuiñajjija epeejji Ejito meshijo ani cuayaqui meesahuajeꞌyo ecuanaja meshi yasijje epoquiꞌyojji —jamaya Moisesiya Panao aca poa meteꞌamaa nei. Eꞌe, Eyacuiñajji Moisesija eba poa, jamatii Eyacuiñajji jjaba meequi ajjajojo ojaya ecojjaja ba jjima poa.
28 Moisesiya Eyacuiñajjija epeejji nei poaniya jjejojo Eyacuiñajjija esohui jayojja huohuime aca poa Jodio cuana jama baꞌa: —¡Ñajjajja cuiacue! Majoya cuiaꞌyo majje ¡jeasijijeacue oja naa miquea esecue jjanijo esohuidojojjiya miquea ebacua ejja ecuiajeajji pojjeamajo, cojjasobo! Jamajjeya poeje shajjamaja bacua ejja cuiajeaa —Moisesiya aca poa.
Jamajjeya Moisesiya esohuidojojjiya Jodio cuanaja ebacua ejja cuia jjima amee ca poa. Majoya jamaya Jodio cuaa ojjaña shequiaja ojee ijjia ca poa ebacua cuiaꞌyo jjima aca poa shejo, epajeaꞌyojji pojjeama jojoya.
29 Jodio cuana Isaenija osecua cuana Eyacuiñajjija epeejji poa yahuajo nei Moisesi Jodio cuana jaahuana coojji poa. Jamajjeya Eyacuiñajjiya oya cuana bae huoꞌo ojje miji yasijje poqui mee ca poa ejiojji jabojje. Ba majje Ejito dejja jama poa baꞌa: —¡Cuaꞌa! ¡Poquicue ma ecua Jodio dejja poquia bacue! —poa. Jamatii Ejito dejja epoquijji nisho poꞌajja poa. Huiꞌi jeyojeyoꞌya poa ojjaña. Enaa oya cuana jepajea ca poa.
30 Isaenija osecua cuana Eyacuiñajjija epeejji poa Josoe o huoojeaꞌyojji poanijo peaꞌai. Jamajjeya Eyacuiñajjija esohui jayojja jama Jenico cuiñajji sahuajje jjajeacohuiqui nequiꞌya poa. Quea huiso cahuime dobiqui jjima, me oejje pea beca cahuime, 7 cahuime aca poa. Eyacuiñajjiya mei peeyi jaabichajea meequi ca poa meshi yasijje. Jamaya aca poa Isaeni dejja cuaa. Ojjaña mimishi cuana jomajo baꞌe quecua jeyojeyo meesahua ca poa, Eyacuiñajjiya.
31 Epona Shajami bajjani, ma pea cojjojji yahuajo poa Eyacuiñajjija epeejji poꞌyonaje. Jamajjeya Josoeja huoojea beca dejja Jenico cuiñajji quehua baa dobiqui Shajamiya oja equi yasijje iyaaquehua ca poa onaa equecua ca poajejje. Jamajjeya Josoeja sohuinano cuaa dejja mimishi quecuajeaꞌyo majje Shajami quecuaꞌyo jjima poa. Josoeya huohui ca poa jama baꞌa: —¡Aꞌa Shajamija huapa pojjeama quecuajji! —aca poa.
Jodio etiiquiana quea huiso Eyacuiñajjija epeejji poa
32 Pea etiiquiana quea huiso Eyacuiñajjija epeejji nei poa. Beca cuana ma bajjani poa baꞌa: Jjeneoni bajjani, Banaca bajjani, pea Sanisohui bajjani, pea Jepete bajjani, pea Dabi bajjani, pea Samoeni bajjani. Quea huiso Eyacuiñajjija esohui huohuijji Jodio etiiquiana poa. Jjeya ca ca eyaya ojaya cuanaja ebaꞌejjijo ehuohui jeyojeyojji pojjeama quea huisojojo. 33 Oya cuana Eyacuiñajjija epeejji nei poaninajejo oya cuana ameesahua canaje joya ecua peaa ajjima acani jama. Jamajjeya beca cuaa emeshi mese quea mimishi cuana jeabichajea ca poa. Pea cuana ona huoojeajji quea jaꞌa nee poa. Pea cuana quea caꞌa poa, quea jaꞌa nee baꞌeꞌya poa. Ojaya esohui yahuajo jayojja ma ecua ohuaya yahuajo esohui huohui ca poa jamaya aca poa onajo, Eyacuiñajjiya. Pea cuana neonija, ibia naa ashaja ijjia jjima poa Eyacuiñajjiya oya jjanaba cami meequi ca poa ojaya epeejji cuana eꞌijjia caꞌyo poaje jjejojoya. 34 Pea cuana Eyacuiñajjiya jaahuana canajejo quiyoꞌyo jjima poa. Cuaqui jiji neijo nequi quiyoꞌyo jjima poa. Pea cuana quehuajje poquicuaji meesahua ca poa dejja maseya equecua ca poaje jjejojoya. Pea epeejji cuana caꞌaꞌama. Jamatii Eyacuiñajjiya quea caꞌa po mee ca poa; dejja mase quea huiso cuana jeabichajea ca poa, Eyacuiñajjija epeejji pojjeama mete mee ca poa. 35 Epona cuana quea yeno nee nee ebacua manoꞌyajo poa. Jamatii Eyacuiñajjiya ebacua cuana emanoꞌyojaa shequi mee ca oꞌoya poa. Quea bihui nee po mee ca poa. Pea cuana ca ca dejja mimishiya quea nee nee po mee caꞌya poa. Quea nee neejo manoꞌya poa. Oya cuana huohui ca poa dejja mimishiya: —¡Eyacuiñajji nijje jjapeequi pajeaꞌyocue! ¡Cajaa acue! Majoya miya quecuaꞌyo jjima poaje —poanaje cuana.
—Chojja. Eya Eyacuiñajjija epeejji nei. Oya cajaa aꞌajja tii ecuea. Eya ca ca iña meteꞌama emanoꞌyojji —sajaꞌame aca poa Eyacuiñajjija epeejji cuaa.
Jamajjeya aje oe quecua caꞌya cuaa poa. Ma epeejji nei jjashahuabaquianinaje jama baꞌa: —Eyacuiñajjiya eꞌe jojo nei eya quea pame nee baꞌe tiitii mee cajeꞌyo onijje eyajo quijje —poa mano jjimahua.
36 Dejja mimishi cuana Eyacuiñajjija epeejji cuanajo soa neineinaje ojjañaa ba canijo peaꞌai. Napa canaje, cuiasejjajea canaje jjonohua, jeyo canaje cadenaa, jeanobiajea canaje. 37 Jajahuejjajea canaje meiya peaꞌai. Eꞌe, acui ijjiasejjameejjiya oya cuana ijjiasejjajea mee caninaje, esapa jajasejjajea ca poa baaa Eyacuiñajji aꞌa cajaa acajeꞌyo ebajji. Aemaꞌ poa; daquimajo ijjiacajji jee daqui huosho ca poa. Bobi yasijje poꞌya poa. Quea naba taja nee nee peaꞌai poa. Eꞌe, ojjañaa ba canaje dejja mimishi cuaa oya cuana quea tai nee nee aca poa, cajaa aca poa. Jama aca poa: —¡Dee! Jiquio dejja cuana quea tai, cajaa. ¡Ejjacuiajeaquiꞌyo! —aca cuaa poa.
38 Jamajjeya oya cuana dejja masejo quea mete jjejojo quehuajje poquinaje. Cuajicuaji poquinaje meshi quima huasijje, eyiyo huasijje, jjani yasijje peaꞌai. Equi chamajo jjanijo baꞌya poa.
39 Jiquio Jodio etiiquiana Eyacuiñajjija epeejji poa, quea pame nee. Eyacuiñajji jama poa ona nijje baꞌa: —Miya ecuea epeejji nei quea pame nee nee, ecuea ehuohui jayojja jama aña.
Jamatii Eyacuiñajjija ejjashahuabaquijji quea pame nee ajjima poa ona nijje jiquio meshijo baꞌyanijo. 40 Jamajjeya Eyacuiñajjiya oya cuana ishoa mee ca poa. Eꞌe, Eyacuiñajji jjashahuabaquinaje ojjaña cuana quea boejeaꞌyo epo meeꞌyojji; ojjaña yahuajo nei cuana baꞌya poa, eseya jjeya nei baꞌe peaꞌai quea boejeaꞌyo epo meeꞌyojji. Jamajjeya ojjaña eseya ojee baꞌe tiitiijeꞌyo quea boejea Eyacuiñajji nijje eyajo, ojjaña tii.